След включването на Румъния в Първата световна война на страната на Антантата (август 1916 г.) той поема командването на 3-та армия, която се сражава срещу българите в Добруджа. Опитът му за десант през Дунава в тила на българските войски завършва с поражение. През лятото на 1917 г., като командир на 2-ра румънска армия на Серетския фронт, провежда офанзива срещу войските на Централните сили с частичен успех, който му печели популярност сред сънародниците му. В началото на 1918 г., след революцията в Русия, генерал Авереску е назначен от крал Фердинанд за министър-председател, за да издейства по-благоприятен мир, но не успява да се справи с тази задача и много скоро е принуден да подаде оставка.